Oluvannyuma lwa Pulezidenti Yoweri Kaguta Museveni okutegeeza eggwanga nga gavumenti bw’egenda okuddamu okuwandiika aba LDU batendekebwe baweebwe emmundu okuyambako okukuuma obutebenkevu bw’ebitundu n’okumalawo ebikolwa eby’ettemu ebizze bikolebwa ku bantu naddala abakozesa emmundu, poliisi ne woofiisi ya RDC e Mukono Haji Nasser Munuulo bali mu kulinnya kagere abafere abagambibwa nti bali mu kutalaaga ebyalo eby’enjawulo nga bagenda basolooza ensimbi ku bantu nga babawundiisa nti babawandiika kugenda kukola ng’aba LDU.
RDC yalabudde abantu obutageza kubaako muntu yenna gwe bawuliriza ng’abategeeza nga bw’awandiika aba LDU olw’ensonga nti enteekateeka eno tennaba kutandika ng’abakulu abakwatibwako byakyakola nteekateeka okulaba butya bw’enatambuzibwamu.
“Nsaba bassentebe b’ebyalo, ab’amagombolola ne bakkansala okuyambako okulabula abantu obutagwa mu butego bw’abafere bano ate bwe mubalaba eyo mutegeeze ab’eby’okwerinda basobole okukwatibwa,” Munuuno bwe yasabye.
Okwogera bino, RDC yabadde ku ssomero lya Seeta High School Main Campus ku Lwokutaano ng’ayogera eri abakulembeze b’abayizi okuva ku masomero ga Seeta High gonna okuli Main Campus, Green Campus ne Mbalala Campus ababadde mu musomo okumala wiiki nnamba nga balungamizibwa ku ngeri y’okukulemberamu bannaabwe ate n’okusobola okugatta obukulembeze n’okusoma.
Munuulo yasabye abayizi okwewala okwegulumiza n’okwetwalira waggulu ssaako okweteekamu amalala n’okutuuka okukulembera abayizi okwenyigira mu butabanguko ku masomero gaabwe n’agamba nti omukulembeze omulungi abeera mukkakkamu, ng’awuliriza era ng’assa ekitiibwa mw’abo b’akulembera n’abamuli waggulu gamba ng’abasomesa baabwe.
Paul Alibundi omukulu w’essomero lya Seeta High Main Campus yagambye nti mu wiiki ennamba gye bamaze n’abayizi nga bannaabwe tebannaba kuddayo ku ssomero, bababuuliridde ku bintu bingi ne babafunira n’abantu ab’enjawulo abebuuzibwako era abakola ng’eby’okulabirako mu bifo by’obukulembeze.
“Abayizi bano tetubateekateeka kubeera bakulembeze balungi eri bayizi bannaabwe kyokka wabula era tubateekateeka n’okubeera abakulembeze abalungi bwe baliba bamaze okusoma. Okuva lwe twatandika enteekateeka eno tulabye abayizi baffe nga bwe bava wano bagenda mu yunivasite gye balaze ne basaba obukulembeze era bannaabwe ne babuwa ate bwe batyo ne mu bukulembeze ku byalo, amagombolola n’ebifo ebirala ebyawaggulu,” Alibundi bwe yagambye.
Ate omuyima w’abakuembeze b’abayizi, Godfrey Bwanika, yategeezezza nti enteekateeka eno yatandika emyaka 5 egiyise ng’egenda yeetoolola mu masomero ga Seeta High asatu buli mwaka.
Bwanika yagambye nti enteekateeka eno eyambye okufuula abakulembeze b’abayizi ab’akulembeze abalungi era ab’omugaso.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn